Neistinn – styrktarfélag hjartveikra barna

Neistinn, styrktarfélag hjartveikra barna, var stofnað þann 9. maí 1995. Félagið er opið öllum þeim sem áhuga hafa á velferð hjartveikra barna og fullorðinna með hjartagalla.

Í dag eru rúmlega 400 fjölskyldur í félaginu en árlega greinast um 70 íslensk börn með hjartagalla. Gallarnir eru misflóknir og þurfa sum börn að fara í nokkrar hjartaaðgerðir til að ná bata. Neistinn leggur mikla áherslu á að styðja við bakið á fjölskyldum hjartveikra barna, félagslega jafnt sem fjárhagslega svo að þau geti tekist á við þetta mikla verkefni sem er fyrir höndum þar sem mörg hver þurfa að ferðast erlendis til að gangast undir flóknar aðgerðir.

Einnig miðlar Neistinn fræðslu hvers kyns sem lýtur að hjartagöllum og meðferð þeirra t.d. með útgáfu fréttablaðs og upplýsingavef sínum, hjartagáttinni, sem hefur komið sér vel fyrir foreldra í undirbúningi sínum.

Þá heldur félagið úti öflugu félagsstarfi, fjölskyldum hjartabarna til skemmtunar og stuðnings. Má þar nefna reglulega hittinga mæðra hjartabarna, sumarhátíð, árshátíð, spilakvöld foreldra og bingó. Unglingastarfið, sem þéttir hóp hjartveikra unglinga, þykir líka einkar líflegt með alls kyns uppákomum svo sem norrænum sumarbúðum, bíókvöldum, keilu og margt fleira.

Neistinn stendur líka að baki og vinnur náið í samstarfi með styrktarsjóði hjartveikra barna, sem styrkir hjartafjölskyldur fjárhagslega.

Húfuverkefni Neistans

Vikuna 7.-14. febrúar stendur yfir alþjóðleg vitundarvika um meðfædda hjartagalla. Þá er vakin athygli á fræðslu til almennings um meðfædda hjartagalla og um leið á starfi Neistans.

Stjórn Neistans ákvað hefja vinnu á húfuverkefni að amerískri fyrirmynd, eftir hugmynd Bandarísku hjartasamtakanna og félagi hjartveikra barna í Ameríku sem kallast „little hats, big hearts“.

Þá ætlar Neistinn með aðstoð sjálfboðaliða og hjartavina að prjóna og gefa öllum nýburum sem fæðast þessa viku rauða húfu til að heiðra baráttu hjartveikra barna auk þess sem að minnast þeirra barna sem látist hafa.